MFC ออกกอง MGOV8M1 ชูผลตอบแทน 1.60%
MFC ออกกองทุนตราสารหนี้ภาครัฐ MGOV8M1 อายุ 8 เดือน ชูผลตอบแทน 1.60% ต่อปี ขาย 5-16 ต.ค.
16 ต.ค. 2561

นางสาวประภา ปูรณโชติ กรรมการผู้จัดการ บลจ. เอ็มเอฟซี หรือ MFC เปิดเผยว่า บลจ.เอ็มเอฟซีเปิดขายกองทุนเปิดเอ็มเอฟซี พันธบัตรรัฐบาล มุ่งรักษาเงินต้น 8 เดือน ซีรี่ส์1 หรือ MGOV8M1 เสนอขายครั้งเดียววันที่ 5-16 ตุลาคม 2561 โดยมีมูลค่าโครงการ 3,500 ล้านบาท และอายุโครงการประมาณ 8 เดือน ซึ่งผู้ลงทุนไม่สามารถขายคืนหน่วยลงทุนในช่วงเวลา 8 เดือนได้ ทั้งนี้ กองทุนเปิด MGOV8M1 เป็นกองทุนรวมที่มุ่งรักษาเงินต้น โดยจะลงทุนในตราสารหนี้ภาครัฐ และรับซื้อคืนหน่วยลงทุนโดยอัตโนมัติในอัตราร้อยละ 1.40 ต่อปี
สำหรับตราสารที่กองทุนเปิด MGOV8M1 จะลงทุน ได้แก่ ตั๋วเงินคลัง พันธบัตรรัฐบาลไทย พันธบัตรธนาคารแห่งประเทศไทย สัดส่วนลงทุน 99% ผลตอบแทนตราสาร 1.59%ต่อปี ผลตอบแทนที่กองทุนคาดว่าจะได้รับ 1.59% ต่อปี และเงินฝาก สัดส่วนลงทุน 1% ผลตอบแทนตราสาร 0.01% ต่อปี ผลตอบแทนที่กองทุนคาดว่าจะได้รับ 0.01% ต่อปี
ทั้งนี้ บริษัทจัดการจะใช้ดุลพินิจในการเปลี่ยนแปลงทรัพย์สินที่ลงทุนหรือสัดส่วนการลงทุนได้ต่อเมื่อเป็นการดำเนินการภายใต้สถานการณ์ที่จำเป็นและสมควรเพื่อรักษาผลประโยชน์ของผู้ลงทุนเป็นสำคัญ โดยไม่ทำให้ความเสี่ยงของทรัพย์สินที่ลงทุนเปลี่ยนแปลงไปอย่างมีนัยสำคัญ
ขณะที่ประมาณการผลตอบแทนรวมที่ได้รับจากการลงทุน 1.60% ต่อปี ประมาณการค่าใช้จ่าย 0.20% ต่อปี และประมาณการผลตอบแทนหลังหักค่าใช้จ่าย 1.40% ต่อปี หากไม่สามารถลงทุนให้เป็นไปตามที่กำหนดไว้เนื่องจากสภาวะตลาด หรือการเรียกเก็บภาษี มีการเปลี่ยนแปลงไป  บริษัทจัดการอาจไม่รับซื้อคืนหน่วยลงทุนตามอัตราดังกล่าว
โดยกองทุนเปิด MGOV8M1 เหมาะสำหรับผู้ที่คาดหวังผลตอบแทนที่สูงกว่าเงินฝาก ยอมรับผลตอบแทนที่อาจต่ำกว่าหุ้นได้ และสามารถลงทุนได้นาน 8 เดือน ทั้งนี้  ผู้ลงทุนต้องศึกษาข้อมูลเพื่อทำความเข้าใจลักษณะสินค้า เงื่อนไขผลตอบแทน และความเสี่ยงก่อนการตัดสินใจลงทุน และกองทุนดังกล่าวมิได้รับประกันเงินลงทุนหรือผลตอบแทนจากการลงทุนแต่อย่างใด